Pep-klant takel rower(Argieffoto: pixabay) ŉ Rower is Woensdagmiddag in die Pep Stores-winkel in Machadodorp, Mpumalanga, doodgeskiet toe een van die klante ŉ vuurwapen uitgepluk en op die rowers losgebrand het. Brig. Leonard Hlathi, woordvoerder van die polisie, sê drie verdagtes het net voor toemaaktyd – omstreeks 16:50 – dié gewilde kettingwinkel betree. “Een het oorstokkies gekoop terwyl die ander twee die winkel verlaat het. Die een wat die oorstokkies gekoop het, het ook daarna die winkel verlaat,” vertel Hlathi. “ŉ Kort rukkie later het al drie vermeende rowers weer die winkel binnegekom. Een van hulle het ’n vuurwapen uitgepluk en die personeel beveel om in die stoorkamer in te gaan. Daar het hulle die personeel beveel om op die grond te lê en gevra om met die bestuurder te praat.” Die rowers het die bestuurder gevra waar die selfone gebêre word en hom beveel om hulle na sy kantoor te vergesel. Daar moes hy die selfoonkluis oopsluit en die rowers het sowat 10 selfone en ŉ onbekende bedrag kontant uit die kassies gevat. Daarna het hulle die bestuurder na die stoorkamer teruggeneem. “Net toe die rowers die winkel wou verlaat, het ’n klant die winkel binnegekom. Een van die verdagtes het – sonder om ŉ woord te sê – op dié klant geskiet. Die klant het egter ’n vuurwapen uitgepluk en teruggeskiet en het in die proses die rower doodgeskiet.” Die ander twee verdagtes het so vinnig as moontlik spore gemaak. Die oorlede verdagte kon nog nie geïdentifiseer word nie omdat hy geen identifikasiedokument by hom gehad het nie. “’Dit is vasgestel dat die vuurwapen waarmee hy geskiet het, Maandag digby Mbombela [Nelspruit] gesteel is.”